AKT NORMATIV
Nr. 8, datë 7.12.2019

PËR PËRDORIMIN E PROCEDURËS SË PËRSHPEJTUAR PËR SUBVENCIONIMIN E PAGESËS SË QIRASË SË BANESËS PËR FAMILJET E MBETURA TË PASTREHA, SI PASOJË E FATKEQËSISË NATYRORE, TËRMETIT TË DATËS 26.11.2019

Në mbështetje të nenit 101 të Kushtetutës, me propozimin e ministrit të Financave dhe Ekonomisë, Këshilli i Ministrave

VENDOSI:

Neni l

Familjeve, të cilave u është dëmtuar banesa si pasojë e fatkeqësisë natyrore, tërmetit të datës 26.11.2019, dhe janë evakuuar nga banesat e tyre për shkak se u rrezikohet jeta dhe shëndeti, u subvencionohet në masë të plotë pagesa e qirasë së banesës, në vlerën mesatare të tregut të lirë, nëpërmjet buxhetit të shtetit dhe/ose njësisë së vetëqeverisjes vendore. 

Neni 2
 
Njësitë e vetëqeverisjes vendore, ku është shpallur gjendja e fatkeqësisë natyrore, ngarkohen:
- të hartojnë listat e familjeve, banesat e të cilave janë shembur ose janë klasifikuar si të pabanueshme me akt konstatimi nga Instituti i Ndërtimit; 
- të vlerësojnë nivelin mesatar të qirasë për struktura të ndryshme apartamentesh, brenda 5 ditëve pune nga hyrja në fuqi e këtij akti normativ;
- të miratojnë, në këshillin e njësisë së vetëqeverisjes vendore, listën e familjeve përfituese;
- të dërgojnë pranë Ministrisë së Financave dhe Ekonomisë kërkesën për mbështetje buxhetore për financimin ose bashkëfinancimin e subvencionit, në mënyrë elektronike dhe shkresore, së bashku me informacionin për numrin e familjeve të ngelura të pastreha, sipas klasifikimit të bërë nga Instituti i Ndërtimit. 

Neni 3

1. Për përfitimin e subvencionit të pagesës së qirasë, sipas këtij akti normativ, familjet aplikojnë pranë njësisë së vetëqeverisjes ku kanë vendbanimin e tyre, duke dorëzuar dokumentacionin, si më poshtë vijon: 
a) Formularin e aplikimit, sipas formatit bashkëlidhur këtij vendimi; 
b) Aktkonstatimin e Institutit të Ndërtimit; 
c) Certifikatën familjare; 
ç) Numrin e llogarisë bankare ku do të derdhet pagesa e qirasë.
2. Struktura përgjegjëse, e ngarkuar nga kryetari i njësisë së vetëqeverisjes vendore, në bashkëpunim me strukturat e tjera, përgatisin menjëherë projektvendimin për miratim nga këshilli bashkiak.

Neni 4

Nëse një familje, e cila është e regjistruar në një njësi të vetëqeverisjes vendore, për arsye personale, kërkon të gjejë banesë për strehim në një njësi tjetër të vetëqeverisjes vendore, atëherë përfiton subvencionimin e qirasë në vlerë të barabartë me atë të njësisë ku ndodhet banesa e dëmtuar. Ndërsa, kur gjetja e një banese për strehim në njësinë ku ndodhet banesa e dëmtuar është e pamundur, konfirmuar nga organi i kësaj njësie, atëherë përfiton subvencionimin e qirasë në vlerë të barabartë me atë të njësisë ku është strehuar. 

Neni 5

Ministria përgjegjëse për strehimin shpërndan fondet në favor të njësive të vetëqeverisjes vendore në mënyrë proporcionale me numrin e kërkesave nga çdo bashki dhe të mundësive të tyre për të financuar nga të ardhurat e veta, duke filluar me rastet më emergjente, si të moshuar, familje me fëmijë të mitur, persona me aftësi të kufizuara, të sëmurë kronikë etj.

Neni 6

Përjashtimisht, për rastet që trajtohen nga ky akt normativ, nuk aplikohen parashikimet e neneve 34, 37 dhe 39, të ligjit nr. 22/2018, “Për strehimin social”. 

Neni 7

Subvencionimi i pagesës së qirasë, sipas këtij akti normativ, do të zgjasë për një periudhë deri në një vit. Pas kësaj periudhe, çdo familje përfituese duhet të sigurojë dokumentacionin shtesë sipas ligjit nr. 22/2018, “Për strehimin social”.

Neni 8

Efektet financiare, që rrjedhin nga zbatimi i këtij akti normativ, do të përballohen, sipas rastit, nga subvencionet e planifikuara në buxhetin e shtetit, programi i strehimit të ministrisë përgjegjëse për strehimin dhe nga të ardhurat e njësive të vetëqeverisjes vendore.

Neni 9

Ngarkohen Ministria e Financave dhe Ekonomisë dhe njësitë e vetëqeverisjes vendore për zbatimin e këtij akti normativ.
 
Neni 10

Ky akt normativ hyn në fuqi menjëherë dhe botohet në Fletoren Zyrtare.

KRYEMINISTËR
Edi Rama

BASHKIA _______________________


FORMULARI I STREHIMIT

Për përfitimin e pagesës së qirasë nga familjet që janë evakuuar nga banesat
e tyre, për shkak se janë shpallur të pabanueshme, si pasojë e tërmetit të datës
26.11.2019

[bookmark: _GoBack]I. TË DHËNA PERSONALE
	Emër
	Atësia
	Mbiemër
	Gjendja civile
	Numri i anëtarëve të familjes
	Status i veçantë
	Gjendja e banesës sipas aktkonstatimit
	Nr. celulari

	
	
	
	
	
	
	
	



II. TË DHËNA MBI BANESËN NË PRONËSI, TË DËMTUAR NGA TËRMETI I DATËS 26 NËNTOR 2019 
	Emër, atësia, mbiemër i pronarit
	Adresa e banesës
	Lloji i banesës (godinë shumëkatëshe, banesë individuale, objekt shtetëror i privatizuar)
	Me certifikatë pronësie
(po/jo)
	Struktura 1+1, 2+1, 3+1
	Sipërfaqja
	Gjendja e banesës sipas aktkonstatimit
	Aktkonstatimi i ISHN-së, nr., datë

	
	
	
	
	
	
	
	



III. TË DHËNA PËR LLOGARINË BANKARE
	Emri i bankës
	Dega
	Adresa e bankës/qyteti
	Numri i llogarisë
	Emër, atësia, mbiemër në emër të të cilit është llogaria bankare

	
	
	
	
	



• Unë i nënshkruari ..................................... deklaroj në përgjegjësinë e plotë ligjore, vërtetësinë e deklaratës së mësipërme. Në rast të deklarimit të të dhënave të rreme, marr përsipër të gjithë përgjegjësinë ligjore dhe penale.
• Ky formular strehimi do të plotësohet eksluzivisht nga individët/familjet, të cilët banojnë në banesa të klasifikuara si të pabanueshme, sipas aktkonstatimit të mbajtur nga Instituti i Ndërtimit.

______________________																	_____________________________
Nënshkrimi i familjarit: 																				Nënshkrimi i punonjësit:
(emër, mbiemër, firmë) 																				(emër, mbiemër, firmë)
